Lloji i dhuratave tregon ndryshimin në familjen mbretërore të Britanisë
Familja mbretërore duket se po thyen tabunë e ndarjes mes saj dhe publikut britanik
Dhuratat mbretërore për breza të tërë tregojnë historinë e një familjeje plot tradita dhe privilegje. Është një institucion që përfaqëson Britaninë, e megjithatë ka dallim nga publiku britanik. Ky filxhan që nga koha e sundimit të Mbretëreshës Viktoria është dhurata më e hershme mbretërore në pronësinë e koleksionistit Robert Opi. Ai thotë se dhuratat mbretërore kanë një histori po aq të madhe sa edhe vetë monarkia. Por zoti Opi thotë se kjo histori po ndryshon. Në muzeun e tij prej koleksionisti, ai ka dokumentuar një liberalizim të shpejtë të kulturës britanike dhe një stil të ri dhuratash mbretërore. Ai thotë se dhuratat e dasmës së Çarlsit dhe Dajanës shënuan një pikë kthese. Por në familjen mbretërore nuk ka ndryshuar vetëm kaq. Riçard Ficuilliams, publicist dhe kritik filmash që komenton shpesh mbi familjen mbretërore, thotë se edhe institucioni vetë po i përshtatet kohës. Dajana ishte vetëm 20 vjeçe kur u martua me princin Çarls. Deri në ditën e martesës ajo i drejtohej princit me fjalën “zotëri”. Madje edhe historia e saj seksuale ishte temë publike. Zoti Ficuilliams thotë se nusja e re e këtij viti është histori krejt tjetër. Kethrin është 29 vjeçe. Ajo ka diplomë universitare dhe ka jetuar me Uilliamin herë pas here gjatë 10 viteve të fundit. Kjo pamje e saj me fustan të tejdukshëm është bërë temë bisedash por nuk ka ngjallur debate. Është vështirë ta imagjinosh Dajanën të veshur në të njëjtën mënyrë. Zoti Ficuilliams thotë se nuset e ndryshme pasqyrojnë ndryshimin e Britanisë. Familja mbretërore, thotë ai, po e thyen ndarjen që ka ekzistuar mes saj dhe publikut britanik. Në muzeun e Robert Opit, koleksionisti thotë se popullariteti i familjes mbretërore mund të shihet tek dhuratat e dasmës mbretërore të këtij viti. Dhe nëse këto dhurata janë pasqyrim i vitit 2011, do të jetë interesante të shihet se çfarë do të dalë më vonë. Por tani për tani ka dalë një kukull klasike Keit Midëllton. Ajo valëvit flamurin si traditë në raftin e dhuratave, çka tregon në një farë mënyre se disa gjëra, në fund të fundit, nuk ndryshojnë aq shpejt.